Weldoeners maak harte, beursies oop vir dié matrieksArgieffoto (Foto: Unsplash, Pixabay) Minstens 24 minderbevoorregte matrieks van Pretoria kan nou, danksy weldoeners, die matriekafskeid van hul drome kry. Maroela Media het vroeër berig oor ŉ weldoener van Pretoria wat ŉ 18-jarige meisie se droom om haar matriekafskeid by te woon, waar gemaak het. Die weldoener, wat anoniem wil bly, het aan Maroela Media vertel sy het “toevallig” van Ronel se petalje op Maroela Media te hore gekom na aanleiding van ŉ storie oor ŉ bruid van Kanada wie se rok, net voor haar troue, tydens ŉ brand verwoes is. Sy sê sy was onmiddellik geroer deur dié storie. Ronel se ouers, wat in Kuruman woon, is nadelig getref deur mynafleggings en kon gevolglik nie haar matriekafskeid bekostig nie. “Ek kan nie vir jou sê waarom ek besluit het om betrokke te raak nie,” het die weldoener gesê. “Gewoonlik loop ek sirkels om sulke gevalle want ek verpersoonlik dit en kan myself nie op ŉ afstand hou nie. Maar die Here het dit op my hart gedruk om betrokke te raak.” Sy het intussen ŉ rok, grimering en vervoer vir Ronel gereël. Dié storie het intussen gesneeubal. “Mense het van wyd en syd in die kommentaarveld gevra hoe hulle betrokke kan raak. Daar was ook ander ma’s wat gesê het hulle kort ook hulp,” het sy gesê. Verskeie weldoeners soos grimeerkunstenaars, naeltegnici en haarkappers, motorhandelaars en selfs organisasies soos Solidariteit Helpende Hand het intussen kragte gesnoer om vir minderbevoorregte kinders ŉ matriekafskeid te verseker. BMW het intussen ook motors aangebied om die kinders na die onthaal te vervoer. “Die eerste groep van 20 meisies en vier seuns van ŉ skool in Pretoria gaan eerskomende Saterdag die klere aanpas. ŉ Man het selfs sy gastehuis aangebied waar die matrieks kan gereedmaak vir hulle afskeid voordat hulle na die onthaal vervoer word.” Sy sê dit bly egter vir haar belangrik dat die meisies en seuns hul waardigheid behou. “Mense maak hulle harte en beursies oop om ŉ matriekafskeid vir dié kinders moontlik te maak. Maar ons wil vir die kinders iets spesiaal doen – ŉ nuwe rok of ŉ nuwe das,” het sy gesê. Die groep weldoeners gaan binnekort bepaal hoeveel leerders van ŉ ander skool ook hulp benodig. “Kinders is sku om vorentoe te kom omdat hulle skaam kry. Maar met verloop van tyd sê meer mense hulle kort hulp. Ons kan dit nie alleen doen nie – daarom vra ons almal se hulp.” Vir meer besonderhede skakel 071 879 9995 of stuur ŉ e-pos na [email protected].